paragraph_text: Python je za sad jedini programski jezik podržan za SPADE platformu. Točnije, to je Python modul za razvoj softverskih agenata, odnosno višeagentnih sustava. Iako se preporuča korištenje modula te Python kao programskog jezika, razvoj agenata nije ograničen SPADE platformom. Agenti se mogu razvijati i u nekim drugim programskim jezicima te ih koristiti u SPADE platformi, no uvjet je da agenti komuniciraju koristeći XMPP protokol. SPADE platforma je u potpunosti u skladu sa spomenutim FIPA standardima, prva koja je temeljena na XMPP/Jabber tehnologiji, stoga je uvelike prihvaćena od strane programera diljem svijeta. Srž SPADE platforme je XML Usmjernik, na koji su spojeni ostali elementi i agenti. To je standardni XMPP server koji preusmjerava sve poruke od pošiljatelja do specifičnog primatelja. On ima ulogu sustava za transport poruka (: Message Transport System (MTS)). Upravo zahvaljujući MTS-u, koji koristi XMPP protokol, moguća je komunikacija i između platformi, pod uvjetom su platforme u skladu s FIPA standardima, odnosno da koriste XMPP protokol za komunikaciju. Jedna od važnijih komponenti koja je spojena na Usmjernik je i SPADE Agent Communication Channel (ACC) čija je zadaća upravljanje svom komunikacijom unutar platforme. Kao sigurnosni mehanizam, logiranje na XML Usmjernik zahtijeva korisničko ime i lozinku, a sama veza na XML Usmjernik se može kriptirati koristeći SSL koji pruža kriptiranje podataka, autentifikaciju na serveru te integritet poruka. Svaka komponenta unutar platforme je izgrađena kao agent. SPADE agenti su elementi koji su spojeni na MTS (XML router) te si time mogu međusobno slati poruke. Model agenta sadrži mehanizam spajanja na platformu (XMPP Connection), prosljeđivač poruka (message dispatcher) te niz različitih zadataka kojima se prosljeđuju poruke. Svaki agent mora imati identifikator koji se naziva Jabber ID (JID) te lozinku s kojom se spaja na platformu. Ako je proces registracije na platformu onemogućen, administrator platforme mora definirati politiku registracije.